EL
C 156/32
Επίσημη Εφημερίδα της Ευρωπαϊκής Ένωσης
3.5.2023
Είναι συνήθως μη ανθρακούχο, και έχει ελαφριά, όχι πολύ γλυκιά γεύση, η οποία αναπτύσσει μια αρμονική ισορροπία μεταξύ καυστικότητας και πικρότητας, με ξηρό τελείωμα.
Χαρακτηρίζεται από έντονο άρωμα και γεύση μήλου και φρεσκάδα που προκύπτει από την έντονη οξύτητα.
Πωλείται ως εμφιαλωμένος μηλίτης ή ως μηλίτης συσκευασμένος σε κατάλληλους περιέκτες (βαρέλια ή νταμιτζάνες) για πώληση σε καταστήματα κατανάλωσης ποτού και φαγητού και για λιανική πώληση στον τελικό καταναλωτή. 3.3.
Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα) Οι παραδοσιακές ποικιλίες που χρησιμοποιούνται για την παραγωγή του προϊόντος «Sidra da Madeira» είναι τα μήλα «Barral», «Cara-de-dama», «Branco», «Bico de melro», «Da Festa», «Domingos», «Da Ponta do Pargo», «Calhau», «Focinho de rato» και «Vime» και, σε ορισμένες περιπτώσεις, τα αχλάδια «Do Santo» και «Tenra de São Jorge».
Η μακραίωνη πρακτική των γεωργών της Μαδέρας να πολλαπλασιάζουν και να μοιράζονται γενετικό υλικό από τα δέντρα και τους καρπούς που παρουσιάζουν τα βέλτιστα χαρακτηριστικά για κατανάλωση σε νωπή μορφή και/ή για παραγωγή μηλίτη σημαίνει ότι εξακολουθούν να καλλιεργούνται και άλλες καλλιεργούμενες ποικιλίες μήλων και αχλαδιών, συγκεκριμένα τα μήλα «Baunesa», «Camacha», «Espelho», «Parda», «Rajada», «Reineta Tenra da Camacha», «Santa Isabel», «Ázimo», «Amarelo», «Amargo», «Camoesa», «De vinho», «Ouro», «Pevide», «Rajado», «Rijo», «Riscado» και «Serra» και τα αχλάδια «Santa Isabel ou de Santana», «São João», «Curé» και «Pardas», οι οποίες χρησιμοποιούνται επίσης, παρότι σε μικρότερο βαθμό, σε παρτίδες που προορίζονται για την παραγωγή του «Sidra da Madeira».
Επειδή ορισμένοι παραγωγοί επιδίωξαν, από πολύ νωρίς, να διαφοροποιήσουν τους οπωρώνες τους με εξωτικές ποικιλίες για κατανάλωση σε νωπή μορφή, όπως τα μήλα «Golden», «Fuji», «Starking», «Royal Gala» και «Reineta» και το αχλάδι «Rocha», πολλές από τις οποίες είχαν ήδη εντοπιστεί στη νήσο από τη γεωπόνο Vieira Natividade το 1947, οι καρποί αυτοί μπορούν επίσης να χρησιμοποιούνται για την παραγωγή του «Sidra da Madeira» εάν υπάρχουν στη γεωργική εκμετάλλευση ή εάν έχουν καλλιεργηθεί αποκλειστικά στο νησί.
Η ανάμειξη του ευρέος αυτού φάσματος παραδοσιακών ποικιλιών μήλων και αχλαδιών, και ενίοτε και άλλων ποικιλιών μήλων και αχλαδιών, που μπορεί να είναι περισσότερο ή λιγότερο έντονες, πικρές ή γλυκές και καλλιεργούνται στο νησί, είναι το στοιχείο στο οποίο οφείλονται ο πλούτος των χρωμάτων, των αρωμάτων και των γεύσεων, καθώς και η δροσιστική οξύτητα που χαρακτηρίζει το προϊόν «Sidra da Madeira» το οποίο παράγεται σε διάφορες περιοχές του νησιού από τους ποικίλους παραγωγούς. 3.4.
Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής Όλα τα στάδια της παρασκευής του μηλίτη, από την παραγωγή της πρώτης ύλης, την εξαγωγή του φυσικού χυμού και τη ζύμωση έως την παλαίωση και τη διατήρηση, εκτελούνται στη Μαδέρα. 3.5.
Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία Η συσκευασία του «Sidra da Madeira» σε φιάλες ή κατάλληλους περιέκτες (βαρέλια ή νταμιτζάνες) για λιανική πώληση στον τελικό καταναλωτή πραγματοποιείται στη Μαδέρα, προκειμένου να εξασφαλίζεται η διατήρηση των ιδιαίτερων χρωμάτων, αρωμάτων και γεύσεων αυτού του φυσικού (ενίοτε ανθρακούχου) μηλίτη, να αποφεύγεται κάθε οξείδωση ή επιμόλυνση που μπορεί να αλλοιώσει τα οργανοληπτικά χαρακτηριστικά του και να διασφαλίζεται η πλήρης ιχνηλασιμότητα του προϊόντος. 3.6.
Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία — 4.
Συνοπτική οριοθέτηση της γεωγραφικής περιοχής Η νήσος Μαδέρα.
5.
Δεσμός με τη γεωγραφική περιοχή Η αίτηση καταχώρισης του προϊόντος «Sidra da Madeira» βασίζεται στον δεσμό μεταξύ αφενός των χαρακτηριστικών του όσον αφορά το χρώμα, το άρωμα και τη γεύση και την έντονη οξύτητα και, αφετέρου, πρώτον, του ευρέος φάσματος των συνδυασμών καρπών από παραδοσιακές και άλλες ποικιλίες μήλων και αχλαδιών που καλλιεργούνται αποκλειστικά στη Μαδέρα και χρησιμοποιούνται για την παραγωγή του, και, δεύτερον, των εδαφοκλιματικών συνθηκών των περιοχών στις οποίες καλλιεργούνται τα φρέσκα αυτά φρούτα.
Η ισχυρή φήμη του «Sidra da Madeira» και η σημασία του για τις διάφορες κοινότητες του νησιού στις οποίες παράγεται συμβάλλουν επίσης στον δεσμό.